钦定古今图书集成/明伦汇编/官常典/第191卷 > 荀组
## 钦定古今图书集成/明伦汇编/官常典/第191卷 > 荀组

按《晋书荀勗传》：“勗子组，字大章。弱冠，太尉王衍见而
称之曰：‘夷雅有才识。初为司徒左西属，补太子舍人。
司徒王浑请为从事中郎，转左长史，历太子中庶子，
荥阳太守。赵王伦为相国，欲收大名，选海内德望之
士，以江夏李重及组为左右长史，东平王兴、沛国刘
谟为左右司马。伦篡，以组为侍中。及长沙王乂败，惠’”
帝遣组及散骑常侍闾丘冲诣成都王颍，慰劳其军。
帝西幸长安，以组为河南尹。迁尚书，转卫尉，赐爵成
阳县男，加散骑常侍、中书监，转司隶校尉，加特进、光
禄大夫，常侍如故。于时天下已乱，组兄弟贵盛，惧不
容于世，虽居大官，并讽议而已。永嘉末，复以组为侍
中，领太子太保。未拜，会刘曜、王弥逼洛阳，组与藩俱
出奔。怀帝蒙尘，司空王浚以组为司隶校尉，组与藩
移檄天下，以琅邪王为盟主。愍帝称皇太子，组即太
子之舅。及领司隶校尉，行豫州刺史事，与藩并保荥
阳之开封。建兴初，诏藩行留台事。俄而藩薨，帝更以
组为司空，领尚书左仆射，又兼司隶，复行留台事，州
正郡守皆承制行焉。进封临颍县公，加太夫人、世子
印绶。明年，进位太尉，领豫州牧，假节。元帝承制，以组
都督司州诸军，加散骑常侍，馀如故。顷之，又除尚书
令，表让不拜。及西都不守，组乃遣使移檄天下共劝
进。帝欲以组为司徒，以问太常贺循，循曰：“组旧望清
重，忠勤显著，迁训五品，实充众望。”于是拜组为司徒。
组逼于石勒，不能自立。太兴初，自许昌率其属数百
人渡江，给千兵百骑，组先所领，仍皆统摄。顷之，诏组
与太保、西阳王𦍛并录尚书事，各加班剑六十人。永
昌初，迁太尉，领太子太保。未拜，薨，年六十五，谥曰元。
子奕嗣。